महराजगंज 21 फरवरी (वार्ता) उत्तर प्रदेश में महराजगंज के नौतनवां टीसन मोड़ पर कस्टम विभाग के टीम एगो नवही के गिरफ्तार क के ओकरा लगे से एक किलो एक सौ पचास ग्राम सोना बरामद कइलसि.
कस्टम सूत्रन के कहना बा कि बरामद सोना लगभग पैंतीस लाख पैंसठ हजार रूपिया के होखी. धराइल नवही से पूछताछ कइल जा रहल बा.
कस्टम विभाग के अधिकारियन के अपना मुखबिर से सूचना मिलल रहे कि एगो आदमी नेपाल से सोना लेके गोरखपुर जाए ला नौतनवां टीसन चौराहा पर खड़ा बा. एकरा बाद कस्टम टीम चहुँपल एगो संदिग्ध नवही के तलाशी लिहलसि त ओकरा पाकिट से सोना के चार गो बिस्किट आ चार गो रिंग बरामद भइल. एकरा बाद ओकरा के गिरफ्तार क के कस्टम कार्यालय ले आइल गइल बा.
पूछताछ में नवही आपन नाम आकाश जायसवाल बतावत बा आ कहता कि नेपाल के भैरहवां से सोना लेके पगडंडी धइले नौतनवां चहुंपल. एहिजा से गोरखपुर जाए वाला रहल जहाँ के एगो आदमी के एकर सप्लाई देबे के रहल.
